હરિવલ્લભદાસના બીજીવારનાં પત્ની મંજુલાને ચાર દિવસ અગાઉ અકસ્માત થયો હતો. સિત્તેર વર્ષની ઉંમરે હરિવલ્લભદાસનો બાંધો મજબૂત હતો. શરીર ઉપર લેશમાત્ર વધારાની ચરબી નહોતી. ઉંમરના હિસાબે આંખે ચશ્માં આવ્યાં હતાં, પણ એ સિવાય બીજી કોઈ શારીરિક તકલીફ નહોતી. દાંત સાબૂત હતા અને કાન સરવા હતા. મંજુલા શેઠ કરતાં બારેક વર્ષ નાની હતી. સુખી ઘરની ગુજરાતી સ્ત્રીનું જે સર્વસામાન્ય લક્ષણ બધા ઘરમાં જોવા મળે છે એ મુજબ અઠ્ઠાવન વર્ષની ઉંમરે મંજુલા ગોળમટોળ બની ગઈ હતી. અલબત્ત, બી.પી કે ડાયાબિટીસ જેવી કોઈ ઉપાધિ નહોતી. સ્થૂળ શરીર હોવા છતાં સ્ફૂર્તિ અને ચપળતા જાળવી રાખી હતી. બંગલામાં બંને પુત્રવધૂઓ અને એમનાં ચારેય બાળકો ઉપર કોઈ બંધન નહોતું, એ છતાં મંજુલાનું અદૃશ્ય નિમંત્રણ હતું. એમની આંખ ફરે એટલે એ છમાંથી જેણે પણ કોઈ ભૂલ કરી હોય એ તરત જ એને સુઘારવા પ્રયત્ન કરે.